初夜有雨意欲曉風大作
作者：李之儀
朝代：宋

paragraphs: 昨夜雪深疑有雨，五更還作掃雲風。
我于此地雖無責，傷時失事心則同。
起來悵望一吁歔，又覺烈日侵階紅。
隔牆鼓吹去何許，入戶哀怨號無蹤。
尋花戀蘂爾自樂，啼夫哭子情無窮。
平生感慨垂老別，異時獨與新豐翁。
邇來眼力不解事，彷彿推墮此境中。
天公豈肯違一物，爾且莫嘆杼柚空。
無心致禱禱必應，會見一雨半年豐。